শিক্ষকতার চাকরি পেয়েছিলেন পুরুষ পরিচয়ে। এবার রূপান্তরকামী পরিচয়ে ইউপিএসসি’র পরীক্ষায় পাশ করে আমলা হওয়ার স্বপ্ন দেখছেন ত্রিবেণীর অত্রি কর।
বছর আঠাশের অত্রি ইংরেজিতে স্নাতকের গণ্ডি পেরিয়ে ২০১০ সালে বর্ধমান বিশ্ববিদ্যালয়ে স্নাতকোত্তরে ভর্তি হন। স্কুল সার্ভিস কমিশনের পরীক্ষা দিয়ে একটি সরকার অনুমোদিত স্কুলে শিক্ষকতার চাকরি পান। 
এরপরই নিজের লিঙ্গ পরিচয় বদলে ফেলেন তিনি। দীর্ঘ আইনি লড়াইয়ে জিতে গত বছর রূপান্তরকামী হিসাবে ডব্লিউবিসিএস পরীক্ষায় বসার অনুমতি পেলেও কেন্দ্রীয় সরকারের ইউপিএসসি পরীক্ষায় বসার অনুমতি পাননি। সম্প্রতি সেই অনুমতিও মিলেছে। রূপান্তরকামী অত্রি এখন প্রস্তুতি নিচ্ছেন ইউপিএসসি পরীক্ষায় বসার।
শুক্রবার অত্রি বলেন, ‘‘যুদ্ধটা কিন্তু কোনওদিনই সহজ ছিল না। ছোটবেলা থেকেই আমি নারীসুলভ পুরুষ। স্কুলে, পাড়ায়, পথেঘাটে সর্বত্র নানা রকম অপ্রীতিকর অভিজ্ঞতার মুখোমুখি হতে হয়েছে। বর্ধমানে স্নাতকোত্তরে পড়ার সময় একদিন ট্রেনের মধ্যেই আমাকে জনা কুড়ি ছেলে ঘিরে ধরে বুলি করতে থাকে। সে এক অসহ্য অভিজ্ঞতা। তারপরই আমি সরকারি চাকরির প্রস্তুতি নিতে থাকি।’’
অত্রি জানান, স্কুলে পড়ানোর চাকরিতেও সমস্যা হয়েছে। স্কুল পরিবর্তন করতে বাধ্য হয়েছেন তিনি। আবার একাধিক সংবেদনশীল সহকর্মীকেও পেয়েছেন।
 তাঁর কথায়, ‘‘আমলা হওয়ার স্বপ্ন ছিলই। কিন্তু সরকারি চাকরির ফর্মে পুরুষ এবং নারী এই দুই লিঙ্গ ছাড়া অন্য কোনও কলাম থাকে না। সে জন্যেই দু’বছর ধরে আইনি যুদ্ধ লড়েছিলাম।’’
ইউপিএসসি’তে স্পেশাল পেপার হিসাবে বাংলা নিতে চান ইংরেজির পড়ুয়া। কেন? অত্রির কথায়, ‘‘শুধু তো মাতৃভাষা নয়। বাংলা আমার লড়াইয়ের সঙ্গে জড়িয়ে রয়েছে।’’